Samarqanddagi fermer xo'jaligida qotillik yuz berdi

Samarqand viloyati Kattaqo'rg'on tumanidagi fermer xo'jaligida 8 may kuni qotillik ro'y berdi. Bu haqda viloyat prokuraturasi ma'lum qildi.
Keltirilishicha, Samarqand viloyati Kattaqo'rg'on tumani “Elmurod Qurbonov” fermerlar uyushmasi Kiymado'z qishlog'ida mudhish qotillik ro'y bergani haqida ijtimoiy tarmoqlarda xabarlar tarqalgan.
Sud tibbiy ekspertining ma'lumotlariga ko'ra, marhum F.Qning tanasida, ya'ni o'ng yelka bug'imi,  o'ng tirsak bug'imi, o'ng tizza bug'imi sohasida hamda ko'krak qafasi chap tomonida shilinmalar, ko'krak qafasi orqa yuzasida sanchilib kesilgan yaralar aniqlangan. Shuningdek, unda ko'krak qafasi orqa yuzasi plevra bo'shlig'ida teshib o'tib, ikkala o'pkani jarohatlovchi sanchilib kesilgan yaralari bo'lib, marhumning o'limi ichki va tashqi qon ketishdan kelib chiqqan.
Prokuraturaning bildirishicha, mazkur holat yuzasidan Kattaqo'rg'on tuman prokuraturasi tomonidan Jinoyat kodeksining 97-moddasi  1-qismi bilan jinoyat ishi qo'zg'atilib, 2 nafar fuqarolar gumonlanuvchi sifatida jalb qilinib, dastlaki tergov harakatlari tuman prokuraturasi tomonidan olib borilmoqda.
Avvalroq Toshkentda 19 yil oldin sodir bo'lgan qotillik fosh etilgandi. Shuningdek, Toshkent viloyatida 9 yil oldin yo'qolgan 18 yoshli qizning suyaklari topilgani haqida xabar berilgandi.